Гузэвэгъуэ хэхуа ди лъэпкъэгъухэм дадэвгъэIэпыкъу!
Узэкъуэтмэ – улъэщщ
Мэкъуауэгъуэм и 29-м Налшык щекIуэкIынущ Дуней-псо адыгэ зэхуэс. Абы кърихьэлIэнущ ООН-м, ЮНЕСКО-м, Узыншагъэр хъумэнымкIэ дунейпсо зэгухьэныгъэм, нэгъуэщI жылагъуэ IуэхущIапIэ куэдми я лIыкIуэхэр.
Ар щIызэхуашэсыр адыгэу дунейм тетым иджыпсту гуныкъуэгъуэшхуэу яIэм — Сирие Хьэрып Республикэм щекIуэкI зауэм хиубыда ди лъэпкъэгъу куэдым лей къазэрытехьэм — хэкIыпIэ къыхуагъуэтын щхьэкIэщ. Зым и дежкIи щэхужкъым а зэпэщIэтыныгъэ гуащIэм цIыху мамыр куэд зэрыхэкIуадэр; дощIэ гузэвэгъуэм ирихужьауэ Иорданием, Тыркум, нэгъуэщI къэралхэми ди лъэпкъэгъу мини-пщIым щIигъу зэрыщыпсэур.
Нобэ ирихьэлIэу Сирием щыIэ щытыкIэм щыгъуазэ защIу, абы тепсэлъыхьу зэбгрыкIыжыну аракъым зэхуэсышхуэр щIызэхашэр, атIэ «дэ — Хэкужьым исхэр — гузэвэгъуэ хэхуа ди къуэш-шыпхъухэм сыткIэ дадэIэпыкъуфыну?», жаIэу зэчэнджэщыжу щхьэж зэрыхузэфIэкIкIэ абыхэм япэIэбэным къыхураджэнырщ.
Ди къуэшхэм защIэгъэкъуэн мурадкIэ Урысей Сбербанкым и Къэбэрдей-Балъкъэр къудамэ №8631-м счет хэха къыщызэIуахащ. Сирием щытыкIэ гугъу къыщихута ди лъэпкъэгъухэм защIэзыгъэкъуэну хуей дэтхэнэми мы счетым ахъшэ хилъхьэ хъунущ:
ИНН 0711040610 / КПП 072101001
Расчетный счет 40703810060330000227
БИК 040702660
Корсчет 30101810600000000660
Кабардино-Балкарское ОСБ №8631, г. Нальчик, ул. Пушкина/Кешокова, 33-а/72
Дунейпсо Адыгэ Хасэм иджыблагъэ унафэ къищтащ дунейм адыгэу тетым я тумэнипщI зырыз мы псапащIэ Iуэхум халъхьэным къыхуеджэным теухуауэ. Мы жэрдэмым псэ хьэлэл зиIэ цIыху куэд къызэрыпэджэжынуми тумэнипщI нэхърэ нэхъыбэкIэ абыхэм япэIэбэнухэр мымащIэу зэрыщытынуми шэч къытетхьэркъым.
Мыбыи гу лъывэдгъэтэну дыхуейт: мэкъуауэгъуэм и 29-м Адыгэ зэхуэсышхуэр щызэхэтыну Налшык дэт Къэрал киноконцерт гъэлъэгъуапIэм и щIыхьэпIэм деж марафон къыщызэрагъэпэщынурэ абы къыщыхах ахъшэри Сирием щыщ ди лъэпкъэгъухэм Iэрагъэхьэнущ.
Аращи, адыгэ псори фыкъыхудоджэ: IуэхуфI влэжьыным фепIэщIэкI! Фи дэтхэнэ сомри ди лъэпкъэгъу иджыпсту дэхуэхахэм сэбэп зэрахуэхъунум шэч къытевмыхьэ. Абыхэм дазэрыкъуэувэным, зэрызащIэдгъэкъуэным Iэмалу щыIэр къыхуэдвгъэгъэсэбэп! Ди нэхъыжьыфIхэм купщIэшхуэ халъхьащ «Узэкъуэтмэ — улъэщщ!» къыхуеджэныгъэм.
